Detsember 2014

**Detsember 2014**, kroonika

2014. aasta detsember algas esmaspäeval ja lõppes 31 ööpäeva pärast kolmapäeval.

## [[1. detsember]]

* Ameerika Ühendriikides astus Alaska kubernerina ametisse vabariiklane Bill Walker ja Hawaii kubernerina demokraat David Ige.
* Euroopa Ülemkogu eesistujana alustas tööd endine Poola peaminister Donald Tusk.
* Guadeloupe'i prefektina astus ametisse Jacques Billant.
* Hiinas Hongkongis toimusid taas kokkupõrked suuremat demokraatiat nõudvate üliõpilastest meeleavaldajate ja politsei vahel. Tuhandetel meeleavaldajatel õnnestus ajutiselt peatada ka kohaliku valitsuse töö, kui nad blokeerisid selle peahoone.
* Iraagi valitsus teatas, et on avastanud riigi kaitsejõududest 50 000 inimest, kes on saanud palka reaalselt teenistuses olemata.
* Nigeerias ründasid Damaturu linna relvastatud võitlejad, kes kuulusid ilmselt islamistlikku organisatsiooni Boko Haram. Rünnakus hukkus 33 politseinikku, 6 sõdurit ja 20 islamistide võitlejat.
* Venemaa president Vladimir Putin ja Türgi president Recep Tayyip Erdoğan andsid ühise pressikonverentsi, kus Putin teatas, et Venemaa loobub South Streami torujuhtme ehitamisest senisel kujul, ja Erdoğan kinnitas, et Türgi hakkab Venemaalt ostma algselt South Streami kaudu Euroopa Liidu riikidele tarnimiseks mõeldud maagaasi.
* Eesti alustas maailma esimese riigina välismaalastele e-residentsuse pakkumist. President Toomas Hendrik Ilves andis Tallinnas üle esimese Eesti e-residendi digi-ID ajakirjanik Edward Lucasele.
* Eesti peaministri Taavi Rõivase majandusnõunikuna alustas tööd Ruta Arumäe ja rahandusnõunikuna Sven Kirsipuu.
* Eesti väliskaubandus- ja ettevõtlusminister Anne Sulling alustas kahepäevast visiiti Luksemburgis, kus ta kohtus Euroopa Investeerimisfondi juhi Pier Luigi Gilibertiga. Visiidi teisel päeval osales Sulling Euroopa Kosmoseagentuuri ministrite kohtumisel.
* Eestis Võrus algas Baltimaade maavägede ülemate kahepäevane kohtumine.
* Eesti Energia juhatuse esimehena alustas tööd Hando Sutter.
* Tartu Ülikool tähistas eestikeelse ülikooli asutamise 95. aastapäeva. Aastapäevaaktusel esines ka Eesti president Toomas Hendrik Ilves.
* Viru Keemia Grupp teatas kavast sulgeda kaks põlevkiviõlitehast ja koondada sellega seoses umbes 100 töötajat.

## [[2. detsember]]

* Egiptuse prokuratuur esitas apellatsioonikaebuse ekspresident Ḩusnī Mubāraki õigeksmõistva kohtuotsuse peale.
* Egiptuses Kairos mõistis kohus surma 185 Muslimi Vennaskonna liiget augustis 2013 toime pandud rünnakute eest Egiptuse politsei vastu.
* Euroopa Inimõiguste Kohus tunnistas Türgi süüdi islami aleviidi usurühma liikmete diskrimineerimises.
* Hiina Vabariigi president Ma Yingjiu teatas oma tagasiastumisest valitseva erakonna Guomindangi esimehe ametikohalt.
* Iisraeli peaminister Binyamin Netanyahu vabastas ametist rahandusminister Ya'ir Lapidi ja justiitsminister Tsipi Livni. Ühtlasi teatas peaminister, et soovib korraldada ennetähtaegsed parlamendivalimised.
* Keenia kirdeosas asuva Mandera linna lähistel kivimurrus tapsid islamiliikumise al-Shabaab võitlejad 36 mittemuslimist töölist.
* Liibanoni võimud teatasid, et kaitsejõud vahistasid eelmisel nädalal Süüriast Liibanoni saabunud äärmusislamistliku organisatsiooni Islamiriik juhi Abū Bakr al-Baghdādī abikaasa ja tütre. Iraagi võimud teatasid aga järgmisel päeval, et tegemist ei ole al-Baghdādī pereliikmetega.
* Prantsusmaa parlament kiitis häältega 339:151 heaks otsuse tunnustada Palestiina iseseisvust. Parlamendi hääletusel on ainult sümboolne tähendus ja see ei ole riigi valitsusele juriidiliselt siduv.
* Rumeenias lahkus Victor Ponta valitsuskoalitsioonist Dan Diaconescu Rahvapartei. Koos eelmisel nädalal koalitsioonist lahkunud ungarlaste erakonnaga kahandas see koalitsiooni toetust parlamendis 65 protsendilt 58 protsendile.
* Tuneesias kogunes esimesele istungile riigi esimene revolutsioonijärgne demokraatlikult valitud parlament.
* Ukraina Ülemraada kiitis heaks peaminister Arseni Jatsenjuki uue valitsuskabineti.
* Uruguay presidendiks valitud Tabaré Vazquez tegi teatavaks oma valitsuskabineti koosseisu.
* Eestis Kõue mõisas toimus Balti riikide presidentide ja Poola presidendi Bronisław Komorowski kohtumine. Komorowski kohtus lisaks ka Eesti peaministri Taavi Rõivasega.
* Eesti justiitsminister Andres Anvelt oli ametlikul visiidil Prantsusmaal Strasbourgis, kus ta allkirjastas Euroopa Nõukogu naistevastase ja perevägivalla ennetamise ja tõkestamise konventsiooni (Istanbuli konventsiooni). Ühtlasi kohtus Anvelt visiidi raames Euroopa Nõukogu peasekretäri Thorbjørn Jaglandiga ning külastas Euroopa Inimõiguste Kohut.
* Eestis sõlmis Valimisliitude Vabakond Riigikogu valimisteks koostöökokkuleppe Eesti Konservatiivse Rahvaerakonnaga, mille kohaselt kandideerivad vabakonna liikmed valimistel Rahvaerakonna nimekirjas. Mõned vabakonda kuuluvad valimisliidud väitsid, et vabakonna nimel leppe allkirjastanud Imre Mürk tegutses omal algatusel ega esinda kogu vabakonna huve.
* XII Riigikogu liige Olga Sõtnik teatas oma väljaastumisest Keskerakonnast.
* Tallinnas algas Eesti ehituskonverents, mille avas majandus- ja taristuminister Urve Palo.
* Tallinna Linnavolikogus toimus erakorraline istung umbusalduse avaldamiseks linnapea Edgar Savisaarele. Umbusaldusavalduse algatasid opositsiooni kuuluvad 22 volikogu liiget. Istungil kukkus umbusaldusavaldus läbi, seda toetas vaid 19 linnavolinikku.

## [[3. detsember]]

* Ameerika Ühendriikides New Yorgis Manhattanil puhkesid rahutused, sest vandekohus oli otsustanud mitte esitada süüdistust politseinik Daniel Pantaleole, kes kutsus juulis 2014 mustanahalist Eric Garnerit kinni pidades viimasel esile astmahoo, mille tagajärjel Garner suri. Meeleavaldustel osalesid tuhanded inimesed, kes järgmise päeva varahommikul hakkasid valguma ka sõiduteedele ja takistama liiklust.
* Hiina Hongkongi demokraatia laiendamist nõudva protestiliikumise Occupy Central juhid andsid ennast vabatahtlikult politseile üles.
* Hiina Vabariigi peaministri kandidaadiks nimetati Mao Chi-kuo. 
* Iisraeli parlament Knesset jõudis kokkuleppele, et ennetähtaegsed parlamendivalimised korraldatakse 15. märtsil 2015.
* Itaalias Roomas algas kahepäevane Euroopa Liidu liikmesriikide avaliku halduse ministrite kohtumine, mille keskseks teemaks oli avaliku sektori reformid. Eestit esindasid kohtumisel rahandusminister Maris Lauri ja rahandusministeeriumi asekantsler Agris Peedu.
* Rootsi parlament lükkas tagasi vähemusvalitsuse esitatud 2015. aasta riigieelarve projekti, mis kutsus riigis esile valitsuskriisi. Peaminister Stefan Löfven teatas erakorraliste parlamendivalimiste läbiviimisest ja määras nende toimumise kuupäeva 22. märtsile 2015.
* Sambia ülemkohus kinnitas sisetülidesse sattunud valitseva erakonna Patriootilise Rinde ametlikuks presidendikandidaadiks kaitseminister Edgar Lungu.
* Türgi parlament kiitis heaks seaduseelnõud, millega suurendati politsei volitusi läbiotsimiste korraldamisel ja reformiti riigi kahe kõrgeima kohtu struktuuri. 
* Ukraina energeetikaministeerium teatas, et 28. novembril toimus Zaporižžjas asuvas riigi suurimas tuumaelektrijaamas avarii. Elektrikatkestuse tõttu langes rivist välja üks elektrijaama kuuest plokist, kuid mingit tuumalekke ohtu ei tekkinud.
* Eesti justiitsminister Andres Anvelt oli külaskäigul Hollandis Haagis, kus ta kohtus Eurojusti presidendi Michèle Coninsxiga. Lisaks külastas justiitsminister Anvelt ka Europoli.
* Eesti kiitis Harjumaa Omavalitsuste Liit heaks siseminister Hanno Pevkuri ettepaneku kinnitada Ülle Rajasalu Harju maavanemaks ka järgmiseks ametiajaks.
* Eestis tegi Aadu Luukase Sihtasutus teatavaks ja andis üle 2014. aasta Aadu Luukase missioonipreemia, mille pälvis SA Perekonna ja Traditsiooni Kaitseks.

## [[4. detsember]]

* Belgias Brüsselis algas Euroopa Liidu liikmesriikide justiits- ja siseministrite kohtumine, kus Eestit esindas justiitsminister Andres Anvelt ja kohtumise teisel päeval ka siseminister Hanno Pevkur.
* Venemaa president Vladimir Putin pidas traditsioonilise aastakõne. Ta rõhutas, et Venemaa ei soovi isolatsiooni ega kavatse katkestada Ukraina kriisi tõttu suhteid lääneriikidega. Samas süüdistas ta kriisi vallandumises lääneriike ja teatas, et vaatamata paljude riikide soovidele ei lagune Venemaa kunagi.
* Venemaal Tšetšeenia pealinnas Groznõis vallutasid relvastatud isikud öösel ajakirjandusmaja ja 20. keskkooli. Kui ajakirjandusmaja õnnestus politseil ja julgeolekujõududel hommikuks vabastada, jätkus päeva jooksul tulevahetus koolis sisse piiratud ründajatega. Tulevahetuses hukkus eri andmetel 14–17 inimest.
* Eestis Tallinnas ja Maardu mõisas toimus Baltimaade peaministrite kohtumine.
* Eesti Päevaleht avaldas intervjuu endise Euroopa Komisjoni asepresidendi ja Eesti Reformierakonna asutaja Siim Kallasega, kes kritiseeris Reformierakonnas viimase 15 aasta jooksul välja kujunenud poliitilist kultuuri ja juhtimisstiili.

## [[5. detsember]]

* Ameerika Ühendriikide president Barack Obama nimetas kaitseministri kandidaadiks endise kaitseministri asetäitja, parteitu Ashton Carteri.
* Hiinas vahistati korruptsioonikahtlustuse alusel siseriikliku julgeoleku endine ülem Zhou Yongkang. Ühtlasi teatati Zhou väljaheitmisest Kommunistlikust Parteist.
* Hiina Vabariigi peaministrikandidaat Mao Chi-kuo tegi teatavaks oma valitsuskabineti koosseisu.
* Maldiivide valitsus kuulutas joogiveevarude nappuse tõttu riigis välja kriisiolukorra.
* Rahvusvahelise Kriminaalkohtu prokurörid loobusid süüdistustest Keenia presidendi Uhuru Kenyatta vastu.
* Saksamaal valis Tüüringi liidumaa parlament teises hääletusvoorus häältega 46:43 liidumaa peaministriks Vasakpartei kandidaadi Bodo Ramelowi.
* Ukraina kriis: Ukrainas Donetskis loobusid sõjaväelased katsetest hoida enda kontrolli all Donetski lennujaama vana terminali, kuid lennujaama toimivad osad jäid endiselt Ukraina valitsusvägede valdusse.
* Eesti president Toomas Hendrik Ilves esitas õiguskantsleri kandidaadiks Tartu Ülikooli riigiõiguse professori Ülle Madise.
* Eesti president Toomas Hendrik Ilves kuulutas välja sotsiaalhoolekande seaduse, tööturuteenuste ja -toetuste seaduse ning teiste seaduste muutmise seaduse ehk töövõimereformi. Puuetega inimeste organisatsioonid teatasid selle peale, et nad on sunnitud oma huvide kaitseks minema poliitikasse. Nende esindajad eesotsas Tiina Kangroga otsustasid kandideerida Riigikogu valimistel Isamaa ja Res Publica Liidu nimekirjas.
* XII Riigikogu liige, Keskerakonnast välja astunud Olga Sõtnik teatas, et kandideerib 2015. aasta Riigikogu valimistel Sotsiaaldemokraatliku Erakonna nimekirjas.
* Tallinnas Eesti Näituste messikeskuses algas noorte karjääri- ja infomess "Teeviit".
* Tallinna Tehnikaülikooli kuratoorium vabastas ametist ülikooli rektori Andres Keevalliku, kuid jättis Keevalliku edasi rektori kohusetäitjaks kuni kevadel 2015 toimuvate uute valimisteni.
* Saaremaal algas Kaitseliidu kolmepäevane suurõppus "Orkaan 2014".

## [[6. detsember]]

* Ameerika Ühendriikide ametist lahkuv kaitseminister Chuck Hagel tegi üllatusvisiidi Afganistani.
* Ameerika Ühendriikides Louisiana osariigis toimud Kongressi järelvalimistel võitsid vabariiklased täiendavalt kaks kohta Esindajatekojas ja ühe koha Senatis, suurendades oma enamust Ameerika Ühendriikide Kongressi mõlemas kojas. 
* Iraani kõrge riigiametnik kinnitas Briti ajalehele The Guardian, et Iraani õhuväed on korraldanud Iraagi võimude palvel Iraagi territooriumil õhurünnakuid äärmusliku islamiorganisatsiooni Islamiriik positsioonidele. Ühtlasi kinnitati, et neid rünnakuid ei ole kooskõlastatud Ameerika Ühendriikidega.
* Kanadas jõustus seadus, millega kriminaliseeriti seksi ostmine ja nähakse selle eest ette kuni viieaastane vanglakaristus. Prostitutsiooni vahendamise eest saab edaspidi karistada kuni kümneaastase vangistusega. Prostitutsioon ise jääb riigis legaalseks.
* Prantsusmaa president François Hollande tegi üllatusvisiidi Moskvasse, kus ta kohtus Venemaa presidendi Vladimir Putiniga.
* Somaalias avaldas parlament häältega 153:80 umbusaldust peaminister Cabdiweli Shiikh Axmedi valitsusele.
* Soome pealinnas Helsingis puhkesid riigi iseseisvuse 97. aastapäeva tähistamisel anarhistide rahutused. Ligi 200 inimest lõhkus autosid ja hooneid, tekitades kahju sadade tuhandete eurode väärtuses. Politsei kasutas laamendajate ohjeldamiseks kumminuiasid ja pisargaasi, vahistati 23 inimest.
* Eesti peaminister Taavi Rõivas alustas koos ettevõtjate delegatsiooniga kuni 14. detsembrini kestvat ametlikku visiiti Ameerika Ühendriikides.
* Tallinna linnapea, Keskerakonna esimees Edgar Savisaar esitles Tallinna Raekoja platsil oma uut raamatut "Jõuluime".

## [[7. detsember]]

* Ameerika Ühendriikide armee toimetas Uruguaysse kuus Guantánamo vangla kinnipeetavat, kelle vastuvõtmiseks olid Uruguay võimud andnud varem nõusoleku. 
* Filipiine tabas orkaan Hagupit, mis tekitas kõige enam kahju Samari saarel. Kõige enam sai kannatada saare idaosa, seal asuvas Borongani linnas hävis 2500 elamut. Orkaani tõttu hukkus 27 inimest. 
* Kongo Demokraatliku Vabariigi president Joseph Kabila tegi teatavaks oma uue valitsuskabineti koosseisu, kuhu kaasati ka kahe opositsioonierakonna esindajad.
* Marokos Bouznika linnas toimunud raudteeõnnetuses hukkus riigiminister Abdellah Baha.
* Eestis Saare maakonnas toimusid valimised kolme valla ühinemisel tekkiva Lääne-Saare valla volikogusse. Valimised võitis Eesti Reformierakond, mis sai 19-kohalises vallavolikogus 8 kohta. Paremuselt teise tulemuse saavutas valimisliit Ühtne Vald 5 kohaga. Valimisaktiivsus oli 40,9 protsenti.
* Järvamaal Türi kultuurikeskuses tunnustati 2014. aasta parimaid vabatahtlikke ja anti üle aasta vabatahtliku aunimetus. Autasustamise viis läbi president Toomas Hendrik Ilves.

## [[8. detsember]]

* Belgias toimus transpordi ametiühingute korraldatud streik, mis seiskas ühistranspordi suuremas osas riigist. Brüsseli lennujaamas tühistati pagasikäitlejate streigi tõttu 267 lendu. Streik oli suunatud Belgia valitsuse kokkuhoiumeetmete vastu.
* Belgias Brüsselis algas Euroopa Liidu ja euroala rahandusministrite kahepäevane kohtumine, millel osales ka Eesti rahandusminister Maris Lauri.
* Dominicas toimusid parlamendivalimised. Valimised võitis valitsev Dominica Tööpartei, mis sai 21-kohalises parlamendis 15 kohta. Ülejäänud 6 kohta läksid opositsioonilisele Ühinenud Tööliste Parteile.
* Hiina Vabariigis astus ametisse peaminister Mao Chi-kuo valitsuskabinet.
* Türgi president Recep Tayyip Erdoğan teatas oma kavast muuta osmanitürgi keel Türgi keskkoolides kohustuslikuks õppeaineks.
* Eesti keskkonnaminister Mati Raidma alustas töövisiiti Peruus, et osaleda Limas toimuval Ühinenud Rahvaste Organisatsiooni kliimamuutuste konverentsil.
* XII Riigikogu rahanduskomisjon kiitis 2015. aasta riigieelarve eelnõu arutamisel heaks ettepaneku tõsta õpetajate alampalk alates 1. jaanuarist 2015 900 euroni kuus.

## [[9. detsember]]

* Ameerika Ühendriikides jätkusid viiendat ööd meeleavaldused politseivägivalla vastu, mille ajendas New Yorgi osariigi vandekohtu otsus mitte esitada süüdistust politseinik Daniel Pantaleole, kes lämmatas juulis 2014 kinnipidamisel mustanahalise astmaatiku Eric Garneri. Meeleavalduste keskmes oli sel ööl Oaklandi linn California osariigis, kus politsei vahistas kiirteel liikluse takistamise tõttu üle 150 inimese.
* Ameerika Ühendriikide Senati luurekomitee avaldas 525 lehekülge oma 6000-leheküljelisest aruandest Luure Keskagentuuri kinnipidamis- ja ülekuulamisprogrammi kohta aastatel 2001–2006. Muuhulgas kinnitas raport, et LKA ametnikud kasutasid kinnipeetavate ülekuulamisel meetodeid, mis liigituvad piinamise alla.
* Dominica peaministriks vannutati uueks ametiajaks ka seni valitsust juhtinud Roosevelt Skerrit.
* Iirimaa peaminister Enda Kenny võitis häältega 86:55 parlamendis toimunud usaldushääletuse.
* Kosovo parlament kinnitas häältega 73:38 ametisse peaminister Isa Mustafa valitsuskabineti. Senine peaminister Hashim Thaçi sai uues valitsuses välisministri ametikoha.
* Kreeka valitsus otsustas korraldada presidendivalimised kaks kuud enne tähtaega ehk 17. detsembril. Valimised toodi ettepoole, et leida lahendus Kreeka parlamendis tekkinud poliitilisele patiseisule. Ühtlasi nimetas valitsuskoalitsioon oma presidendikandidaadiks endise Euroopa Komisjoni voliniku Stavros Dímase.
* Lõuna-Aafrika Vabariigi prokurörid esitasid apellatsioonikaebuse kergejõustiklase Oscar Pistoriuse kohtuotsuse peale, millega viimane oli mõistetud süüdi oma tüdruksõbra Reeva Steenkampi tahtmatus tapmises. Prokurörid pidasid määratud viieaastast vangistust liiga leebeks karistuseks ja nõuavad Pistoriuse süüdimõistmist tahtlikus tapmises.
* Rootsi pealinnas Stockholmis suleti ja evakueeriti osaliselt Arlanda lennujaam, millele tehti pommiähvardus.
* Saalomoni Saarte parlament valis 31 häälega riigi peaministriks Manasseh Sogavare, kes samal päeval ka ametisse astus.
* Saksamaal Kölnis toimunud Kristlik-Demokraatliku Liidu kongressil valiti erakonna esimeheks tagasi liidukantsler Angela Merkel.
* Suurbritannia peaminister David Cameron alustas ametlikku visiiti Türgis, et koordineerida kahe riigi tegevust äärmusliku islamiorganisatsiooni Islamiriik vastu.
* Zimbabwe president Robert Mugabe vabastas ametist asepresidendi Joice Mujuru ja oma valitsuskabineti seitse ministrit.
* Venemaa riiklik gaasifirma Gazprom taasalustas seoses Ukraina gaasivõla esimese osamakse tasumisega maagaasi tarneid Ukrainale.
* Eesti kaitseminister Sven Mikser allkirjastas Hollandis lepingu jalaväe lahingumasinate CV90 hankimiseks. Tegemist oli Eesti ajaloo suurima relvaostulepinguga, mille väärtuseks on 138 miljonit eurot.
* Eesti majandus- ja taristuminister Urve Palo oli visiidil Suurbritannias, kus ta esindas Eestit kõrge e-valitsemise tasemega riikide võrgustiku D-5 asutamiskonverentsil Londonis.
* Eesti siseminister Hanno Pevkur kohtus Tallinnas kõigi Eesti maavanematega.
* Eesti õhuruumi sisenes kell 17.05 ilma loata Venemaa luurelennuk Il-20, mis viibis siin veidi alla minuti. Seoses vahejuhtumiga kutsus välisministeerium järgmisel päeval välja Venemaa suursaadiku Juri Merzljakovi, kellele esitati toimunu tõttu ametlik protest.
* Eesti Ajalehtede Liit kuulutas oma aastakoosolekul 2014. aasta pressisõbraks raudtee-ettevõte Eesti Liinirongid juhatuse esimehe Andrus Ossipi ja pressivaenlaseks Eesti Olümpiakomitee presidendi Neinar Seli.
* Harju Maakohus mõistis Eesti Olümpiakomitee presidendi, ettevõtja Neinar Seli süüdi toimingupiirangu rikkumises. Tallinna Sadama nõukogu esimehena oli Seli hääletanud 250 000 euro eraldamise poolt samuti tema juhitavale olümpiakomiteele. Kohus karistas Seli 17 000 euro suuruse rahatrahviga.
* Sotsiaaldemokraatliku Erakonna Tallinna piirkonna üldkoosolek kinnitas Riigikogu valimiste esinumbrid Tallinna valimisringkondades. Valimisringkonnas nr 1 said nimekirja etteotsa Eiki Nestor, Marianne Mikko ja Aleksei Turovski, valimisringkonnas nr 2 Andres Anvelt, Barbi Pilvre ja Andrei Hvostov, valimisringkonnas nr 3 Rainer Vakra, Mart Meri ja Olga Sõtnik.

## [[10. detsember]]

* Austraalias astus ametist tagasi Austraalia pealinna ala peaminister Katy Gallagher.
* Austraalias astus Tasmaania kubernerina ametisse Kate Warner.
* Kuubal taasalgasid Colombia valitsuse ja mässulise relvarühmituse FARC rahuläbirääkimised.
* Liibanoni parlamendis pidi toimuma presidendivalimiste järjekordne voor, kuid taas ei saadud kokku valimiste korraldamiseks vajalikku kvoorumit. Valimised lükati edasi 7. jaanuarile.
* Mauritiusel toimusid parlamendivalimised. Valimistel oli võidukas valimisliit *Alliance Lepep*, milles juhtiv roll on erakonnal *[[Mouvement Socialiste Militant]]*. Nad said 69-kohalises parlamendis 51 kohta. Valimisaktiivsus oli 74,1%.
* Mongoolia parlament kinnitas ametisse peaminister Tšimedijn Saihhanbilegi valitsuskabineti.
* Nigeeria valitsev Rahvademokraatlik Partei kinnitas oma presidendikandidaadiks ainsana selleks pürginud senise presidendi Goodluck Jonathani. 
* Norra pealinnas Oslos anti üle 2014. aasta Nobeli rahuauhinnad.
* Palestiina omavalitsuse portfellita minister Ziad Abu Ein sattus Jordani Läänekaldal meeleavalduse ajal füüsilisse konflikti Iisraeli politseinikuga, kes tõukas teda ja haaras tal kõrist. Vahejuhtumi järel hakkas ministril halb ja talle kutsuti kiirabi, kuid ta suri teel haiglasse.
* Eestis Tallinnas toimus Inimõiguste Instituudi aastakonverents "Väärikus inimõiguste kontekstis", mille avas Eesti president Toomas Hendrik Ilves. 
* Eesti peaminister Taavi Rõivas kohtus Washingtonis Ameerika Ühendriikide asepresidendi Joe Bideniga.
* XII Riigikogu võttis lõpphääletusel häältega 56:35 vastu Eesti 2015. aasta riigieelarve, mille tulude maht on 8,45 miljardit eurot ja kulude maht 8,54 miljardit eurot.
* Eesti Ehitusettevõtjate Liit kuulutas välja aasta ehitaja aunimetuse laureaadi, kelleks sai Ahto Aruväli ehitusettevõttest Merko Ehitus.

## [[11. detsember]]

* Ameerika Ühendriikide Esindajatekoda võttis napi häälteenamusega vastu seaduseelnõu, millega eraldati föderaalvalitsuse kulude katmiseks 1,1 triljonit USA dollarit. Eelnõu poolt hääletas 216 ja vastu oli 209 parlamendiliiget.
* Austraalias valiti Austraalia pealinna ala uueks peaministriks Andrew Barr. Barrist sai muuhulgas esimene avalikult homoseksuaalne 1. järgu haldusüksuse juht Austraalias.
* Hiinas Hongkongis vahistas politsei ligi 250 demokraatia laiendamise toetuseks meelt avaldanud aktivisti. Teiste seas vahistati kohalik meediamagnaat Jimmy Lai.
* Hispaania parlament võttis vastu seaduse, mis keelustas riigis sanktsioneerimata meeleavalduste korraldamise ja näeb nii nende korraldamise kui ka nendel osalemise eest ette suured rahatrahvid. Opositsioon nimetas uut seadust väljendus- ja sõnavabaduse piiramiseks. 
* Lätis Cēsises algas Baltimaade kaitseministrite kahepäevane kohtumine. Kohtumisel osales seekord ka Poola kaitseminister Tomasz Siemoniak.
* Nigeerias Josi linna bussijaama lähistel plahvatas kaks pommi. Teises plahvatuses hukkus vähemalt 40 inimest.
* Saksamaal valis Berliini esindajatekoda häältega 87:58 uueks linnapeaks Sotsiaaldemokraatliku Partei esindaja Michael Müller.
* Ukraina Ülemraada kiitis 269 poolthäälega heaks peaminister Arseni Jatsenjuki valitsuse tegevusprogrammi aastateks 2015–2016. Programm oli suunatud kolme eesmärgi saavutamisele: Ukraina iseseisvuse säilitamine, sõjast tingitud majanduskaotustest taastumine ja korruptsiooni vähendamine.
* Venemaa president Vladimir Putin külastas Indiat ja kohtus pealinnas New Delhis India peaministri Narendra Modiga. Visiidi raames sõlmiti mitmeid energia valdkonda puudutavaid lepinguid, muuhulgas aitab Venemaa rajada Indial kümme uut tuumareaktorit.
* Eesti president Toomas Hendrik Ilves nimetas uueks suursaadikuks Rootsis Merle Pajula.
* Eesti valitsus otsustas 2015. aastal avada saatkonna Rumeenia pealinnas Bukarestis. Oma saatkonna on lubanud Tallinnas avada ka Rumeenia.
* Eesti valitsus kinnitas teiseks ametiajaks Harju maavanemaks Ülle Rajasalu.

## [[12. detsember]]

* Gröönimaa peaministriks valiti 16 poolthäälega Kim Kielsen, kes võttis endale oma uues valitsuskabinetis ka siseministri ametikoha.
* Indoneesias Jaava saare keskosas hävis maalihkes Jemblungi küla. Hukkus üle 50 inimese.
* Itaalias toimus üleriigiline streik peaminister Matteo Renzi tööturureformide vastu. Streigi ajal peeti üle riigi umbes 50 meeleavaldust, Milanos ja Torinos toimusid ka kokkupõrked meeleavaldajate ja politseinike vahel. 
* Rootsi õhuruumis Malmö lähistel õnnestus napilt vältida kokkupõrget seal ebaseaduslikult viibinud Venemaa luurelennuki ja ettevõttele Scandinavian Airlines kuulunud reisilennuki vahel.
* Zimbabwe uute asepresidentidena astusid ametisse Emmerson Mnangagwa ja Phelekezela Mphoko.
* Uganda president Yoweri Museveni kutsus Aafrika riike üles lahkuma Rahvusvahelisest Kriminaalkohtust, sest tema hinnangul on kohus ebaproportsionaalselt ja ebaõiglaselt asunud süüdistama aafriklasi. Museveni kommentaarid olid ajendatud Keenia presidendi Uhuru Kenyatta ja asepresidendi William Ruto hiljutistest kohtuasjadest.
* Eesti kultuuriminister Urve Tiidus oli visiidil Rapla maakonnas, kus ta kohtus kohaliku kultuuri- ja spordielu edendajatega.
* Eestis teatas religioonipsühholoog Tõnu Lehtsaar kandideerimisest Riigikogu valimistel Isamaa ja Res Publica Liidu nimekirjas. Eesti Puuetega Inimeste Koja esimees Monika Haukanõmm teatas aga liitumisest Vabaerakonnaga ja kandideerimisest Riigikokku selle erakonna nimekirjas.
* Eesti Evangeelne Luterlik Kirik ja Eesti Apostlik-Õigeusu Kirik allkirjastasid koostöölepingu, mis näeb ette EELK Usuteaduse Instituudi juures õigeusu õppetooli avamise, kus muuhulgas hakkavad teoloogilist haridust saama õigeusu preestrid.

## [[13. detsember]]

* Afganistani pealinnas Kabulis lasti maha Afganistani ülemkohtu sekretariaadi juhataja Atiqullah Raoufi. Vastutuse atentaadi eest võttis äärmuslik islamiliikumine Ţālebān.
* Ameerika Ühendriikides Bostonis, New Yorgis ja Washingtonis toimusid tuhandete osavõtjatega meeleavaldused, millega protesteeriti juhtumite vastu, kus politseinikud on tapnud relvastamata mustanahalisi kodanikke.
* Ameerika Ühendriikide Senat kinnitas kaks päeva varem Esindajatekojas napi häälteenamusega heaks kiidetud seaduseelnõu, mis eraldas föderaalvalitsusele uueks eelarveaastaks tegevuskuludeks 1,1 triljonit USA dollarit. Seaduse poolt oli 56, vastu 40 senaatorit.
* Haiti peaminister Laurent Lamothe teatas pealinnas Port-au-Prince'is aset leidnud vägivaldsete meeleavalduste tõttu oma tagasiastumisest.
* Libeeria ülemkohus lükkas tagasi taotluse, millega sooviti Ebola viirushaiguse epideemia tõttu edasi lükata detsembrisse 2014 kavandatud parlamendi ülemkoja valimised.
* Läti pealinnas Riias Läti Rahvusooperi hoones toimus 2014. aasta Euroopa filmiauhindade gala. Teiste seas osalesid üritusel ka Eesti kultuuriminister Urve Tiidus ja kultuuriministeeriumi kantsler Paavo Nõgene. Parima filmi auhinna võitis Poola režissööri Paweł Pawlikowski lavastatud film "Ida".
* Peruu pealinnas Limas toimunud Ühinenud Rahvaste Organisatsiooni kliimakonverentsil jõuti kokkuleppele, mille kohaselt peaksid riigid esitama 2015. aastal konkreetsed tegevuskavad, kuidas nad kavatsevad kliima soojenemist vältida. Ühtlasi lepiti kokku, et tuleks seada senisest ambitsioonikamaid eesmärke kliimamuutuste ohjeldamiseks ja et rikkamad riigid peaksid pakkuma vaesematele riikidele rahalist toetust nende eesmärkide saavutamiseks.
* Eestis Tallinnas toimus Isamaa ja Res Publica Liidu volikogu, kus kinnitati kandidaatide nimekirjad 2015. aasta Riigikogu valimisteks.
* Eesti lääne- ja lõunaosas tekitas torm mitmesuguseid kahjustusi.

## [[14. detsember]]

* Belgias algas hilisõhtul ööpäevane streik, mis katkestas riigis rongi- ja lennuliikluse. Järgmisel päeval ühinesid streigiga ka teiste ühistranspordi sektorite töötajad. 
* Jaapanis toimusid ennetähtaegsed parlamendivalimised. Valimised võitis ka seni võimul olnud Liberaaldemokraatlik Partei, mis koos oma koalitsioonipartneri Kōmeitōga sai parlamendis kokku 326 kohta ja säilitas absoluutse enamuse. Valimisaktiivsus oli Jaapani kohta rekordiliselt väike, ulatudes vaid 53,3 protsendini.
* Mauritiuse peaministri kandidaadiks esitati Anerood Jugnauth.
* Nigeerias korraldas islamistlik äärmusrühmitus Boko Haram rünnaku riigi kirdeosas asuvale Gumsuri külale. Rünnakus hukkus 35 inimest, ligi 100 naist ja last võeti pantvangiks.
* Palestiinas Gaza tsoonis korraldas äärmuslik islamiliikumine Ḩamās sõjaväeparaadi, kus osales 2000 Ḩamāsi võitlejat. Paraadil peetud kõnedes kinnitati islamiliikumise pühendumist eesmärgile hävitada Iisrael.
* Türgi politsei korraldas reidi islamivaimuliku Fethullah Güleniga seotud ajalehe Zaman ja telekanali Samanyolu toimetustesse. Kokku vahistati 24 inimest, teiste seas ajalehe Zaman peatoimetaja ja meediaettevõtte Samanyolu Media Group tegevjuht.
* Venemaa meediaväljaanded avalikustasid FSB andmed, mille kohaselt oli 20 aastat Eesti Kaitsepolitseis töötanud Uno Puusepp nende agent. Esimesena avaldas informatsiooni Venemaa telekanal NTV, kus anti sellel teemal eetrisse saade "Meie mees Tallinnas".
* Eestis Jõgeval kuulutas Eesti Evangeelse Luterliku Kiriku piiskop Einar Soone välja üleriigilise jõulurahu.

## [[15. detsember]]

* Ameerika Ühendriikide Senat kinnitas häältega 51:43 Ameerika Ühendriikide peaarstiks Vivek Murthy.
* Austraalias Sydneys võttis relvastatud mees ühes linna kohvikutest pantvangi mitmed inimesed. Pantvangikriis kestis 16 tundi, kuni politsei lõpetas selle rünnakuga 16. detsembri öösel kella 2 paiku kohaliku aja järgi. 3 inimest hukkus. Pantvangistajaks osutus 1996. aastal Austraalias poliitilise varjupaiga saanud iraanlane Man Haron Monis. 
* Belgias Brüsselis algas Euroopa Liidu põllumajandus- ja kalandusnõukogu kahepäevane istung, kus Eestit esindas põllumajandusminister Ivari Padar koos ministeeriumi kõrgete ametnikega. Kohtumise üks teemasid oli Euroopa Liidu piimasektori tulevik.
* Belgias Brüsselis toimus Euroopa Liidu välisasjade nõukogu koosolek, kus Eestit esindas välisminister Keit Pentus-Rosimannus. Kohtumise peateemadeks oli olukord Iraagis ja Süürias.
* Bulgaaria peaminister Bojko Borisov külastas Saksamaad, kus ta kohtus Berliinis liidukantsleri Angela Merkeliga. Kahe valitsusjuhi kõnelustel avaldas Merkel toetust Bulgaaria valitsuse kavale alustada Venemaaga uusi läbirääkimisi South Streami gaasitoru rajamiseks.
* Hiinas Hongkongis Causeway Bay ärikvartalis likvideeris politsei demokraatia laiendamist nõudnud meeleavaldajate kolmanda ja viimase telklaagri. 
* Itaalias Roomas kohtusid Ameerika Ühendriikide riigisekretär John Kerry ja Iisraeli peaminister Binyamin Netanyahu, et arutada Palestiina omariikluse küsimust.
* Türgi president Recep Tayyip Erdoğan teatas, et lisaks ajakirjandusele tuleb puhastada reeturitest ka kohtusüsteem ja muud riigiasutused, teiste hulgas riiklik teadusagentuur Tubitak. Erdoğan ütles seda kommenteerides eelmisel päeval toimunud reide opositsiooniliste meediaväljaannete toimetustesse ja ajakirjanike vahistamist.
* Ukraina kriis: Venemaa välisminister Sergei Lavrov teatas, et Venemaa toetab Ukraina mässuliste idaoblastite jäämist Ukraina koosseisu, kuid soovib Ukraina põhiseaduse muutmist viisil, mis tagaks neile venekeelsetele oblastitele suurema autonoomia.
* Uus-Kaledoonias lagunes valitsuskoalitsioon ja sellega seoses ka president Cynthia Ligeardi valitsus.
* Eestis alustas siseministeeriumi korrakaitse- ja migratsioonipoliitika asekantslerina tööd Raivo Küüt.
* Eesti haridus- ja teadusminister Jevgeni Ossinovski allkirjastas Tallinnas Viimsi vallavanema Jan Treiga ja Rapla vallavanema Ilvi Perega lepingud riigigümnaasiumite rajamise kohta nendesse omavalitsustesse.
* Eesti piirivalve pidas kinni venemeelse meediaklubi Impressum kutsel Eestisse saabunud Itaalia ajakirjaniku ja vasakpoolse poliitiku Giulietto Chiesa, kellele oli kehtestatud sissesõidukeeld. Järgmisel päeval saadeti Chiesa Eestist välja.
* Narvas avas oma tehase Euroopa üks juhtivaid veefiltrite tootjaid Aquaphor. Tehas peaks saavutama täisvõimsuse 2015. aastal ja andma siis tööd umbes 300 inimesele. Tehase avamisel osales ka Eesti president Toomas Hendrik Ilves.

## [[16. detsember]]

* Ameerika Ühendriikide filmistuudio Sony Pictures infosüsteeme novembris rünnanud küberkurjategijad teatasid, et kui filmistuudio film "Intervjuu" peaks kinodes linastuma, võivad Ameerika Ühendriike tabada terrorirünnakud. Selle teate peale otsustas suurem osa Ameerika Ühendriikide kinokette loobuda filmi näitamisest.
* Belgias Brüsselis toimus Euroopa Liidu üldasjade nõukogu koosolek, kus Eestit esindas välisminister Keit Pentus-Rosimannus.
* Euroopa Parlament kinnitas kuni 2019. aastani Euroopa Liidu ombudsmaniks alates 2013. aastast seda ametit pidanud Emily O'Reilly.
* Pakistanis Peshawari linnas ründasid islamiliikumise Ţālebān võitlejad sõjaväe haldusalas tegutsevat üldhariduskooli. Rünnakus hukkus kokku 148 inimest, kellest 132 olid kooli õpilased ja 9 õpetajad. Hukkunute seas oli ka 7 rünnaku toime pannud isikut.
* Rumeenia peaminister Victor Ponta teatas pärast aastaid tema suhtes püsinud plagiaadikahtlusi, et loobus oma doktorikraadist õigusteaduses. 
* Ungari pealinnas Budapestis avaldasid taas tuhanded inimesed meelt peaminister Viktor Orbáni valitsuse vastu, kritiseerides muuhulgas kavandatavaid maksutõuse, valitsuserakonnas lokkavat korruptsiooni ja demokraatlikke vabaduste piiramist.
* Eesti peaminister Taavi Rõivas alustas visiiti Serbia pealinnas Belgradis, et osaleda Kesk- ja Ida-Euroopa riikide valitsusjuhtide kahepäevasel kohtumisel Hiina peaministri Li Keqiangiga. 

## [[17. detsember]]

* Ameerika Ühendriikide president Barack Obama teatas, et Ameerika Ühendriigid taastavad diplomaatilised suhted Kuubaga ja plaanivad avada Havannas saatkonna.
* Euroopa Parlament võttis häältega 498:88 vastu sümboolse resolutsiooni tunnistada põhimõtteliselt Palestiina iseseisvust.
* Euroopa Parlamendis kukkus läbi algatus lükata tagasi Euroopa Komisjoni kütusekvaliteedi direktiiv. Direktiiv võrdsustab mootorikütuste kohtlemise sõltumata sellest, kas need on toodetud naftast või põlevkivist, ning on seetõttu oluline ka Eesti põlevkivitööstuse jaoks.
* Inglismaa Kirik nimetas Libby Lane'i Stockporti piiskopiks. Lane'ist saab ametisse pühitsemisel esimene naispiiskop Inglismaa Kiriku ajaloos.
* Kamerunis ründasid islamistliku äärmusrühmituse Boko Haram võitlejad riigi põhjaosas Maroua linna lähistel asuvat sõjaväebaasi. Sõjaväelastel õnnestus rünnak tagasi tõrjuda, armee andmetel hukkus 116 islamisti.
* Kreeka parlamendis toimus presidendivalimiste esimene voor. Valitsuskoalitsiooni kandidaat Stavros Dímas sai 160 poolt- ja 135 vastuhäält, valituks osutumiseks oleks vaja olnud 200 parlamendiliikme toetus.
* Mauritiusel vannutati ametisse Anerood Jugnauthi valitsus. Uues valitsuses võttis 84-aastane Jugnauth endale ka siseministri portfelli.
* Pakistani peaminister Nawaz Sharif tühistas seoses eelmisel päeval toimunud koolirünnakuga moratooriumi surmanuhtlusele.
* Tai sõjaväehunta ametisse nimetatud nõuandev organ Riigireformi Nõukogu esitas ametliku ettepaneku võtta parlamendilt volitused peaministri ja valitsuse ametisse määramiseks.
* Eesti peaminister Taavi Rõivas avas Serbia pealinnas Belgradis Eesti aukonsulaadi.
* XII Riigikogu võttis 69 poolthäälega vastu korrakaitseseaduse muutmise seaduse, mis taaskeelustas avalikes kohtades alkoholi tarbimise.

## [[18. detsember]]

* Ameerika Ühendriikides Bostonis algas kohtuprotsess 2013. aasta Bostoni terrorirünnaku ühe korraldaja Džohhar Tsarnajevi üle.
* Belgias Brüsselis algas Euroopa Ülemkogu kahepäevane istung, kus Eestit esindas peaminister Taavi Rõivas.
* Rootsi panganduskontsern Swedbank teatas, et edutab seni Swedbank Eestit juhtinud Priit Perensi Balti panganduse juhiks. Swedbank Eesti uueks peadirektoriks nimetati seni äripanganduse suunda juhtinud Robert Kitt. Muudatused jõustuvad 2015. aasta algusest.
* Venemaa president Vladimir Putin andis aastat kokkuvõtva pressikonverentsi, millel osales 1259 akrediteeritud ajakirjanikku. Venemaa president tunnistas majandusraskusi, süüdistas nende põhjustamises lääneriike ja pidas tõenäoliseks, et need kestavad paar aastat. Ta toonitas, et Venemaa tegeleb ainult oma huvide kaitsmisega. Samuti kinnitas Putin, et tema valitsus on stabiilne, sest sellel on rahva tugev toetus.
* Eesti valitsus kinnitas alates 1. jaanuarist 2015 üldhariduskoolide õpetajate palga alammääraks 900 eurot.
* Eesti Ringhäälingute Liidu väljaantava eetriajakirjaniku aastaauhinna Kuldmikrofon pälvis Toomas Lasmann.
* Eestis teatas maksejõuetusest kaubamärgi Albatros Travel all teenuseid osutanud reisiettevõte Albatros Holding.
* Tallinnas Pärnu maantee trammidepoos esitleti esimest uut Hispaanias valminud trammi. Esitlusel osales ka keskkonnaminister Mati Raidma.
* Tallinnas anti üle Eesti Kirikute Nõukogu aastapreemia. Tseremoonial osales ka siseminister Hanno Pevkur.
* Pärnu linnavolikogu esimeheks valiti Reformierakonna liige Andrei Korobeinik.
* Rakvere endine linnapea Andres Jaadla teatas oma liitumisest Keskerakonnaga ja kandideerimisest Riigikogu valimistel.

## [[19. detsember]]

* Ameerika Ühendriikides jätkusid meeleavaldused, millega protesteeriti politseivägivalla vastu. Milwaukees toimunud meeleavaldusel vahistati 74 sellel osalenud inimest, sest nad takistasid tipptunnil autoliiklust.
* Ameerika Ühendriikide Föderaalne Juurdlusbüroo teatas, et novembris toimunud küberrünnakud filmiettevõtte Sony Pictures infosüsteemidele korraldas Põhja-Korea. Rünnakute ajendiks sai Seth Rogeni komöödiafilm "Intervjuu", milles kaks USA ajakirjanikku palgatakse tapma Põhja-Korea liidrit Kim Chŏng-uni. Seoses rünnakutega otsustas filmiettevõte ära jätta 25. detsembriks kavandatud filmi esilinastused.
* Ameerika Ühendriikide president Barack Obama allkirjastas korralduse, millega keelustati Ameerika Ühendriikide ettevõtete ja eraisikute kaubavahetus Venemaa poolt annekteeritud Krimmiga.
* Ameerika Ühendriikide Ülemkohus jättis rahuldamata Florida osariigi võimude taotluse pikendada Floridas kehtivat moratooriumit samasooliste abielule. See otsus võimaldab alustada jaanuaris 2015 Florida osariigis samasooliste abielude registreerimist.
* Euroopa Ülemkogu otsustas mitte leevendada Venemaale kehtestatud majandussanktsioone. Euroopa Ülemkogu eesistuja Donald Tusk kinnitas, et Euroopa Liidu liikmesriigid on valmis pikaajaliseks vastuseisuks Venemaaga, kui viimane ei muuda oma poliitikat Ukraina suhtes.
* Sint Maartenis vannutati ametisse peaminister Marcel Gumbsi valitsuskabinet.
* Türgi kohus andis välja määruse president Recep Tayyip Erdoğani ühe peamise rivaali, Ameerika Ühendriikides elava islamivaimuliku Fethullah Güleni vahistamiseks.
* Eesti välisminister Keit Pentus-Rosimannus oli ametlikul visiidil Gruusias, kus ta kohtus Gruusia presidendi Giorgi Margvelašvili, peaministri Irakli Garibašvili, välisministri Thamar Berutšašvili ja eurointegratsiooni ministri Davith Bakradzega.
* Eestit külastas Läti Seimi spiiker Ināra Mūrniece, kes kohtus Tallinnas oma Eesti kolleegi Eiki Nestoriga. Kohtumisel arutati mitmeid kahepoolse koostööga seotud teemasid. Lisaks kohtusid seimi spiiker ja teda saatnud seimi liikmed ka Eesti presidendi Toomas Hendrik Ilvese ja Eesti Rahvusringhäälingu juhatuse esimehe Margus Allikmaaga.
* Eesti telekommunikatsiooniettevõte Starman sõlmis lepingu Leedu suurima kaabeltelevisioonioperaatori Cgates ostuks. Tehingu väärtus on 56,3 miljonit eurot.

## [[20. detsember]]

* Ameerika Ühendriikides New Yorgis Brooklyni linnaosas ründas relvastatud mees kahte patrullautos istunud politseinikku ja tappis nad. Pärast rünnakut sooritas 28-aastane mees lähedalasuvas metroojaamas enesetapu. Politsei hinnangul võis rünnak olla ajendatud mustanahalise Eric Garneri tapmisest politseiniku poolt juulis 2014, mis on vallandanud ka kogu Ameerika Ühendriike haaranud meeleavalduste laine.
* Hiina president Xi Jinping külastas Macau erihalduspiirkonda, kus ta osales selle Portugali võimu alt vabanemise 15. aastapäeva üritustel ja vannutas teiseks ametiajaks ametisse erihalduspiirkonna juhi Ferenando Chui.
* Itaalia parlamendi ülemkojas toimus 2015. aasta riigieelarve hääletus, mida peeti ühtlasi usaldushääletuseks peaminister Matteo Renzi valitsusele. Eelnõu poolt hääletas 162 ja selle vastu 37 senaatorit.
* Jaapani Honshū saart tabas maavärin magnituudiga 5,9, mille epitsenter asus 68 kilomeetri kaugusel Iwaki linnast. Maavärina hüpotsenter asus 37 kilomeetri sügavusel. Tõsistest kahjustustest ega inimohvritest teateid ei laekunud.
* Libeerias toimusid vaatamata 2014. aasta Ebola viirushaiguse epideemiale parlamendi ülemkoja valimised. Kuigi valitsus oli püüdnud valimisi ära jätta või edasi lükata, ei andnud kohus selleks luba.
* Paavst Franciscus nimetas paavsti kuuria uueks *[[camerlengo]]ks* prantsuse kardinali Jean-Louis Taurani. Paavsti surma korral on *camerlengo* kuni uue paavsti valimiseni Vatikani riigipea kohusetäitja.
* Põhja-Korea eitas ametlikult filmiettevõtte Sony Pictures infosüsteemidele küberrünnakute korraldamist ja pakkus Ameerika Ühendriikidele koostööd tegelike ründajate väljaselgitamiseks.
* Sambias nimetas sisemistest vastuoludest lõhestatud valitsev erakond Patriootlik Rinne oma presidendikandidaadiks juristi ja endise kaitseministri Edgar Lungu.
* Ukraina Rahvusliku Julgeoleku ja Kaitse Nõukogu sekretär Oleksandr Turtšõnov teatas, et 2015. aastast taastatakse riigis kohustuslik kaitseväeteenistus kestusega 18 kuud. Samuti teatas ta kavast läbi viia kolmes etapis mobilisatsioon.

## [[21. detsember]]

* Austraalia peaminister Tony Abbott tegi muudatusi oma valitsuskabineti koosseisus. Olulisemad muutused olid senise immigratsiooniministri Scott Morrisoni nimetamine sotsiaalteenuste ministriks ja kaitseministri David Johnstoni asendamine Kevin Andrewsiga. Uued ministrid astuvad ametisse 23. detsembril.
* Haiti peaministri kohusetäitjaks nimetati senine tervishoiuminister Florence Duperval Guillaume.
* Hiina riiklik uudisteagentuur Xinhua teatas, et Hiina politsei pidas viimase kahe kuuga kinni 30 000 inimest, kes on olnud seotud internetis pornograafia levitamise või hasartmängudes osalemisega.
* Jordaanias poodi esimest korda pärast kaheksa aastat kehtinud moratooriumit surmanuhtlusele 11 kurjategijat. Moratoorium tühistati seoses vägivaldsete kuritegude plahvatusliku kasvuga viimastel aastatel.
* Rumeenias astus ametisse president Klaus Iohannis.
* Tuneesias toimus presidendivalimiste teine voor. Valimised võitis 55,7% häältega endine diplomaat ja riigiametnik Muḩammad al-Bājī Qā‘id as-Sabsī, tema vastaskandidaat, senine president Al-Munşif al-Marzūqī sai 44,3% häältest.
* Usbekistanis toimus parlamendivalimiste esimene voor. Valimised võitis Liberaaldemokraatlik Partei, mis sai 47 kohta valimistega täidetud 128 saadikukohast. Valimisaktiivsus oli umbes 89%. Parlamendivalimiste teine voor ülejäänud 22 koha täitmiseks toimus jaanuaris 2015.

## [[22. detsember]]

* Itaalia politsei vahistas 14 inimest, kes kuulusid neofašistlikku rühmitusse, mis kavandas väidetavalt rünnakuid politseinike, prokuröride ja poliitikute vastu.
* Kameruni armee teatas, et hävitas riigi põhjaosas islamistliku terroriorganisatsiooni Boko Haram laagri. Operatsiooni käigus vahistati 45 islamisti ja vabastati laagris viibinud 84 last, keda koolitati lapssõduriteks.
* Nicaraguas Rivase linnas algas Panama kanaliga konkureerima mõeldud Nicaragua kanali ehitus. Kanali ehitusel on peatöövõtjaks Hongkongi firma HKND Group.
* Paavst Franciscus kritiseeris teravalt Vatikani bürokraatiat. Paavsti sõnul vaevab kuuria ametnikke "vaimne Alzheimeri tõbi", mille on põhjustanud nende karjerism, kavaldamine ja ahnus.
* Saksamaal Dresdenis toimus järjekordne immigratsioonivastane meeleavaldus, mis oli kõigist senistest omataolistest meeleavaldustest suurim. Seekordsel meeleavaldusel osales üle 17 000 inimese.
* Suurbritannias Glasgow' kesklinnas kaotas prügiauto juhitavuse ja sõitis inimesi täis kõnniteele. Hukkus 6 inimest, veel 7 inimest sai raskelt vigastada.
* Eestit külastas Euroopa Komisjoni asepresident Valdis Dombrovskis, kes kohtus siin Eesti peaministri Taavi Rõivase ja Eesti rahandusministri Maris Lauriga.
* Eesti Tervise Fond tegi teatavaks, et Eesti aasta arsti aunimetuse sai Andrus Loog. Aunimetusega kaasneva skulptuuri andis fondi nimel Andrus Loogile üle Evelin Ilves.
* Tallinnas Estonia kontserdisaalis pidas avaliku kõne Keskerakonna esimees ja Tallinna linnapea Edgar Savisaar, kes kritiseeris oma kõnes kõiki teisi parlamendierakondi, lubas pärast Riigikogu valimisi moodustada uue valitsuse ja kehtestada Eestis astmelise tulumaksu. Teater NO99 korraldas täpselt samal ajal Eesti Draamateatris ühekordse satiirilise aktsiooni "Savisaare kõne rahvale", kus Savisaarena astus üles näitleja Marika Vaarik.

## [[23. detsember]]

* Ameerika Ühendriikides muutis filmistuudio Sony Pictures vaatamata teda tabanud küberrünnakutele oma varasemat otsust ja määras poliitsatiirilise filmi "Intervjuu" esilinastuse uuesti 25. detsembrile. Film esilinastus siiski piiratult, umbes 300 sõltumatus Ameerika Ühendriikide kinos.
* Brasiilia president Dilma Rousseff tegi teatavaks oma uue valitsuskabineti koosseisu. Kokku vahetas president võrreldes oma eelmise valitsusega välja 13 ministrit.
* Jeemeni pealinna Sanaa vanalinnas plahvatas kokku viis pommi. Plahvatustes hukkus üks inimene ja veel üks inimene sai vigastada. Rünnakud olid sihitud kohaliku šiiidi kogukonna vastu.
* Kanadas Montréalis mõistis kohus süüdi endise modelli ja pornonäitleja Luka Magnotta, kes tappis ja tükeldas 2012. aastal hiinlasest vahetusüliõpilase ning saatis tema kehaosad postiga parteide büroodesse. Esimese astme mõrv toob Kanadas automaatselt kaasa eluaegse vangistuse. 
* Kreeka parlamendis toimus presidendivalimiste teine voor. Ainsana presidendikandidaadiks esitatud Stávros Dímas kogus 168 häält, mida ei olnud piisavalt, et valituks osutuda. Presidendivalimiste kolmas voor määrati 29. detsembrile.
* Põhja-Iirimaal saavutasid iiri rahvuslasi esindav erakond Sinn Féin ja Briti lojaliste esindav Demokraatlik Unionistlik Partei uue võimujagamiskokkuleppe. Uus lepe näeb ette valitsemiskulude kärpimise, loob raamistiku mineviku kuritegude edasiseks uurimiseks ja loob eeldused ülejäänud Suurbritannias kehtivast väiksema ettevõtte tulumaksumäära kehtestamiseks.
* Ukraina Ülemraada kiitis 303 poolthäälega heaks president Petro Porošenko ettepaneku loobuda neli aastat tagasi Venemaa survel kehtestatud neutraliteedipoliitikast.

## [[24. detsember]]

* Ameerika Ühendriikides Chicago lõunaosas avas relvastatud mees kohalikus rongijaamas tule. Tulistamises sai vigastada kolm inimest, neist kaks eluohtlikult.
* Ameerika Ühendriikide filmiettevõte Sony Pictures avaldas poliitsatiirilise filmi "Intervjuu" ka internetis. Filmi avalikkuse ette jõudmine sattus kahtluse alla pärast filmiettevõtte infosüsteeme tabanud küberrünnakuid, mille tellijaks peeti Põhja-Koread.
* Iraagi pealinnast Bagdadist 25 km lõunas asuvas Madaeni linnas hukkus enesetaputerroristi rünnakus 33 inimest ja veel 55 inimest sai eri raskusastmega vigastusi.
* Jaapani parlamendi alamkoda valis uuesti peaministriks ka seni valitsusjuhi ametit pidanud Shinzō Abe. Samal päeval tegi Abe teatavaks ka oma uue valitsuskabineti koosseisu.
* Nicaraguas El Tule linna lähistel avaldas umbes 300 inimest meelt 50 miljardit USA dollarit maksva Nicaragua kanali ehituse vastu. Politsei ajas meeleavalduse laiali, selle käigus puhkenud kokkupõrgetes sai ametlikel andmetel vigastada 15 politseinikku ja 6 meeleavaldajat. 33 meeleavaldajat võeti vahi alla.
* Somaalia parlament kiitis 218 poolthäälega heaks Cumar Cabdirashiid Cali Sharmaarke kandidatuuri peaministri ametikohale.
* Venemaa president Vladimir Putin osales valitsuse istungil. Muuhulgas andis Putin valitsusele korralduse kehtestada viimasel ajal kiirelt kallinenud viinale piirhind. 

## [[25. detsember]]

* Haiti president Michel Martelly nimetas riigi uueks peaministriks Port-au-Prince'i endise linnapea Evans Pauli.
* Paavst Franciscus mõistis oma jõulujutluses teravalt hukka äärmusliku islamiorganisatsiooni Islamiriik vägivallateod naiste, laste ning rahvus- ja usuliste vähemuste esindajate vastu.
* Somaalia pealinnas Muqdishos ründasid islamiliikumise Al-Shabaab võitlejad Aafrika Liidu rahuvalvajate peamist baasi. Rünnakus hukkus kolm rahuvalvajat ja üks nende heaks töötanud tsiviilisik. Islamiliikumine ise väitis, et nad tapsid 14 rahuvalvajat.

## [[26. detsember]]

* India ookeani äärsetes riikides mälestati 2004. aasta India ookeani maavärinas hukkunuid. 10 aastat tagasi aset leidnud maavärina ja selle tekitatud hiidlainete tagajärjel hukkus ligi 226 000 inimest.
* Türgi president Recep Tayyip Erdoğan soovitas Euroopa Liidu liikmesriikidel lõpetada Türgi kritiseerimine ja keskenduda selle asemel tegelikele probleemidele nagu islamofoobia kasv Euroopa riikides.
* Ukraina kriis: 
**Ukraina võimud ja venemeelsed mässulised alustasid sõjavangide vahetamist. Ukraina võimud vabastasid 222 mässuliste võitlejat, mässulised vastasid omalt poolt 146 Ukraina sõduri vabastamisega.
** Ukraina riiklik raudteefirma Ukrzaliznõtsja katkestas reisi- ja kaubarongiliikluse Venemaa annekteeritud Krimmiga, viidates täpsustamata julgeolekuriskidele. Kaubarongiliiklus katkestati kohe ja täielikult, reisirongiliiklust asuti vähendama järk-järgult.
** Ukraina katkestas teist korda ühe nädala jooksul Krimmi varustamise elektriga. Elektrikatkestuste põhjusena on Ukraina pool maininud tarbimisele kehtestatud ülempiiri ületamist.
** Valgevenes Minskis toimuma pidanud rahukõneluste teine voor Ukraina võimude ja venemeelsete mässuliste esindajate vahel jäi ära.
** Ameerika Ühendriikide krediitkaardifirmad Visa ja MasterCard teatasid, et on lõpetanud Krimmis tegutsevate Venemaa pankade teenindamise.
* Venemaa võimude teatel allkirjastas president Vladimir Putin Venemaa uue sõjalise doktriini, mis mainib peamiste välisriskide hulgas ka NATO idasuunalist laienemist. NATO laienemist oli mainitud olulise ohuna ka eelmises, 2010. aastal vastu võetud sõjalises doktriinis.

## [[27. detsember]]

* Rootsi peaminister Stefan Löfven teatas, et jõudis opositsiooniga kokkuleppele 2015. aasta riigieelarve osas ja jätab seetõttu ära märtsiks 2015 kavandatud erakorralised parlamendivalimised.
* Valgevene president Alaksandr Łukašenka vabastas ametist peaminister Michaił Miaśnikoviči ja nimetas uueks peaministriks senise presidendi administratsiooni ülema Andrej Kabiakoŭ. Lisaks vabastati ametist veel mitu ministrit ja keskpanga president.
* Eestis Tallinnas Nordea Kontserdimajas toimus Eesti spordiaasta lõpetamise galaõhtu "Spordiaasta tähed 2014", kus tunnustati aasta edukamaid sportlasi. Üritusel osales ka kultuuriminister Urve Tiidus. Aasta parimaks meessportlaseks valiti Rasmus Mägi ja aasta parimaks naissportlaseks Erika Kirpu.

## [[28. detsember]]

* Horvaatias toimus presidendivalimiste esimene voor. Peaaegu võrdse toetuse kogusid ametis olev sotsiaaldemokraadist riigipea Ivo Josipović (38,5%) ja suurima konservatiivse erakonna Horvaatia Demokraatlik Liit kandidaat Kolinda Grabar-Kitarović (37,2%). Valimisaktiivsus oli 47,1%. Valimiste teine voor toimub 11. jaanuaril.
* Indoneesiast Surabaya linnast Singapuri teel olnud lennufirma AirAsia lend QZ8501 jäi Jaava mere kohal kadunuks. Lendu teenindas lennuk Airbus A320-200, selle pardal viibis 155 reisijat ja 7 meeskonnaliiget. Lennuk kukkus merre, esimesed riismed ja surnukehad leiti kaks päeva hiljem Kalimantani saare lähistelt.
* Itaalia territoriaalvetes Aadria meres Ravenna lähistel põrkasid kokku Türgi kaubalaev ja Belize'i lipu all sõitnud kaubalaev. Türgi laev sai kokkupõrkes raskelt vigastada ja uppus, mitmed meeskonnaliikmed jäid kadunuks.
* Kreeka territoriaalvetes Korfu saare lähistel puhkes tulekahju Itaalia parvlaeval Norman Atlantic, mis oli teel Pátrast Anconasse. Laeva pardal viibis tulekahju puhkemise ajal 466 inimest. Ligi 36 tundi kestnud päästetööde käigus õnnestus enamik inimesi laevalt evakueerida, 11 inimest hukkus.
* NATO lõpetas ametlikult Afganistanis 2001. aastal alanud sõjalise missiooni ISAF. Ametlik lõputseremoonia leidis aset Afganistani pealinnas Kabulis. Vaatamata missiooni lõpetamisele jääb Afganistani umbes 13 000 võõrriikide sõdurit, kes ei osale aga enam lahingmissioonides ja keskenduvad ainult Afganistani julgeolekujõudude koolitamisele.

## [[29. detsember]]

* Ameerika Ühendriikide Esindajatekojas New Yorgi osariiki esindav Michael Grimm teatas, et astub 5. jaanuaril ametist tagasi. Grimm tunnistas ennast mõned päevad varem süüdi maksupettuses.
* Haiti president Michel Martelly ja parlamendi mõlemad kojad leppisid kokku tegevuskavas poliitilise kriisi vältimiseks. Leppe kohaselt kohustub parlament vastu võtma uue valimisseaduse ja kiitma heaks uue üleminekuvalitsuse, sel juhul pikendatakse parlamendi mõlema koja volitusi, mis peaksid muidu lõppema 12. jaanuaril.
* Kreeka parlamendis toimus presidendivalimiste kolmas voor. Ainsa kandidaadina üles seatud Stávros Dímast toetas 168 parlamendiliiget, mida ei olnud piisavalt, et ta valituks osutuks. Presidendivalimiste kolmanda vooru ebaõnnestumine kutsus automaatselt esile ennetähtaegsed parlamendivalimised, mille peaminister Antónis Samarás kuulutas välja 25. jaanuariks.
* Tonga parlament valis riigi uueks peaministriks ‘Akilisi Pohiva. Pohiva sai 15 häält, tema vastaskandidaat Samiu Vaipulu 11 häält.
* Ukraina Ülemraada kiitis heaks 2015. aasta riigieelarve, mis oli eeltingimuseks 17 miljardi USA dollari suuruse finantsabipaketi saamiseks Rahvusvaheliselt Valuutafondilt.
* Venemaal Moskvas pikendas kohus Eesti Kaitsepolitseiameti töötaja Eston Kohveri vahi all hoidmise tähtaega 5. aprillini 2015.
* Eestisse Ämari lennubaasi saabusid Hispaania õhuväelased koos kahe hävituslennukiga Eurofighter Typhoon, et võtta jaanuarist üle Baltimaade õhuruumi turvamine.
* Tartu Kaubamajas jäi poevargusega vahele kultuuriministeeriumi kunstide asekantsler Raul Oreškin. Asekantsler esitas seejärel minister Urve Tiidusele tagasiastumispalve, mille minister ka rahuldas.

## [[30. detsember]]

* Gambia president Yahya Jammeh katkestas visiidi Tšaadis ja pöördus tagasi kodumaale. Eelmisel õhtul oli Ghana pealinnas Banjulis presidendipalee läheduses puhkenud tulevahetus, kahtlustati riigipöördekatset.
* Somaalia pealinnas Muqdishos toimunud Ameerika Ühendriikide õhurünnakus hukkus islamistliku äärmusorganisatsiooni Al-Shabaab üks juhte, keda tunti nime Abdishakur all.
* Tongal andis ametivande eelmisel päeval peaministriks valitud ‘Akilisi Pohiva. Oma valitsuskabinetis võttis ta endale ka välisministri portfelli.
* Türgis vabastati ametist neli prokuröri, kes algatasid detsembris 2013 toonase peaministri ja nüüdse presidendi Recep Tayyip Erdoğani lähikondlaste suhtes tekkinud korruptsioonikahtluste uurimise.
* Venemaal Moskvas mõistis kohus 30 miljoni rubla väljapetmises aastatel 2008–2012 süüdi opositsiooniliikumise aktivisti Aleksei Navalnõi ja tema venna Oleg Navalnõi. Aleksei Navalnõile määrati 3,5 aastat vangistust tingimisi, tema vend Oleg peab ära kandma 3,5 aastat reaalset vangistust. Kriitikute hinnangul oli kohtuotsus poliitiliselt motiveeritud ja võimude poolt ette kirjutatud.
* ÜRO Julgeolekunõukogus kukkus Ameerika Ühendriikide vastuseisu tõttu läbi Palestiina ettepanek nõuda Iisraelilt vägede väljaviimist Jordani Läänekaldalt ja Jeruusalemma idaosast ning Palestiina iseseisvuse tunnustamist hiljemalt 2017. aasta lõpuks.

## [[31. detsember]]

* Hiinas Shanghai linna Bundi turistide kvartalis vana-aasta õhtul puhkenud rüseluses tallati jalge alla kümneid inimesi. Hukkus vähemalt 35 inimest, veel 43 inimest sai eri raskusastmega vigastusi.
* Itaalia 89-aastane president Giorgio Napolitano kinnitas taas, et astub kõrge vanuse tõttu peatselt ametist tagasi.
* Jeemeni keskosas asuvas Ibbi linnas toimunud enesetapurünnakus hukkus vähemalt 26 inimest. Terrorist lasi ennast õhku kultuurikeskuses, kus tähistati prohvet Muḩammadi sünnipäeva.
* Kreeka parlament saatis ennast laiali, et saaksid alata ettevalmistused 25. jaanuaril toimuvateks ennetähtaegseteks parlamendivalimisteks.
* Palestiina president Maḩmūd ‘Abbās allkirjastas 20 rahvusvahelist lepingut, mille seas oli ka Palestiina liitumisleping Rahvusvahelise Kriminaalkohtuga.
* Tuneesia presidendina vannutati ametisse Muḩammad al-Bājī Qā‘id as-Sabsī.
* Venemaa president Vladimir Putin tunnustas oma uue aasta kõnes Krimmi ja Sevastopoli elanike otsust ühineda Venemaaga ning nimetas Venemaal toimunud 2014. aasta taliolümpiamänge ajaloos kõige paremini korraldatud olümpiamängudeks.
* Eesti peaminister Taavi Rõivas alustas kahepäevast visiiti Leedus, et osaleda Leedu eurole üleminekuga seotud üritustel.